Document ID: 32014R0704

Title and Content:
ΚΑΝΟΝΙΣΜΌΣ (ΕΕ) αριθ. 704/2014 ΤΗΣ ΕΠΙΤΡΟΠΉΣ της 25ης Ιουνίου 2014 για την τροποποίηση του κανονισμού (ΕΕ) αριθ. 211/2013 σχετικά με τις απαιτήσεις πιστοποίησης για εισαγωγές στην Ένωση βλαστών και σπόρων που προορίζονται για την παραγωγή βλαστών (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τη διενέργεια επισήμων ελέγχων της συμμόρφωσης προς τη νομοθεσία περί ζωοτροφών και τροφίμων και προς τους κανόνες για την υγεία και την καλή διαβίωση των ζώων (1), και ιδίως το άρθρο 48 παράγραφος 1, Εκτιμώντας τα ακόλουθα: (1) Ο κανονισμός (ΕΕ) αριθ. 211/2013 της Επιτροπής (2) ορίζει απαιτήσεις πιστοποίησης για βλαστούς ή σπόρους που προορίζονται για την παραγωγή βλαστών, οι οποίοι εισάγονται στην Ένωση. (2) Κατά τη διάρκεια των πρόσφατων ελέγχων που διενεργήθηκαν σε τρίτες χώρες από τις υπηρεσίες επιθεώρησης της Επιτροπής (Γραφείο Τροφίμων και Κτηνιατρικών Θεμάτων), παρατηρήθηκαν ορισμένες ελλείψεις. Οι ελλείψεις αυτές αφορούν την ικανότητα των αρμόδιων αρχών να πιστοποιούν ότι οι σπόροι που προορίζονται για την παραγωγή βλαστών παράγονται σύμφωνα με τον κανονισμό (ΕΚ) αριθ. 852/2004 του Ευρωπαϊκού Κοινοβουλίου και του Συμβουλίου (3), και ιδίως με τις γενικές διατάξεις υγιεινής για την πρωτογενή παραγωγή και τις συναφείς εργασίες που περιλαμβάνονται στο μέρος Α του παραρτήματος I του εν λόγω κανονισμού. (3) Για να διατηρηθεί το υψηλότερο επίπεδο προστασίας των καταναλωτών ενώ, παράλληλα, οι τρίτες χώρες θα λαμβάνουν τα αναγκαία διορθωτικά μέτρα για την εφαρμογή ενός άρτιου συστήματος πιστοποίησης, είναι σκόπιμο να επιτραπεί, ως εναλλακτική λύση στη χώρα καταγωγής, η αντικατάσταση της υποχρέωσης πιστοποίησης στις γενικές διατάξεις υγιεινής για την πρωτογενή παραγωγή από μικροβιολογική δοκιμή σπόρων που προορίζονται για την παραγωγή βλαστών πριν από την εξαγωγή τους στην Ένωση. Για τον λόγο αυτό, το υπόδειγμα πιστοποιητικού στο παράρτημα του κανονισμού (ΕΕ) αριθ. 211/2013 θα πρέπει επίσης να τροποποιηθεί. (4) Το μέτρο αυτό θα πρέπει να περιοριστεί χρονικά έως ότου οι τρίτες χώρες παράσχουν τις αναγκαίες εγγυήσεις που θα αποδεικνύουν ότι οι ελλείψεις έχουν διορθωθεί. (5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ενώ ούτε το Ευρωπαϊκό Κοινοβούλιο ούτε το Συμβούλιο αντιτάχθηκαν σ' αυτά, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΕ) αριθ. 211/2013 τροποποιείται ως εξής: 1) Το άρθρο 3 αντικαθίσταται από το ακόλουθο κείμενο: «Άρθρο 3 Απαίτηση πιστοποίησης 1. Φορτία βλαστών ή σπόρων που προορίζονται για την παραγωγή βλαστών, τα οποία εισάγονται στην Ένωση και κατάγονται ή αποστέλλονται από τρίτες χώρες, συνοδεύονται από πιστοποιητικό, σύμφωνα με το υπόδειγμα του παραρτήματος, που να πιστοποιεί ότι οι βλαστοί ή οι σπόροι έχουν παραχθεί υπό συνθήκες που συμμορφώνονται με τις γενικές διατάξεις υγιεινής για την πρωτογενή παραγωγή και τις συναφείς εργασίες που περιλαμβάνονται στο μέρος Α του παραρτήματος I του κανονισμού (ΕΚ) αριθ. 852/2004 και ότι οι βλαστοί (φύτρα) έχουν παραχθεί υπό συνθήκες που συμμορφώνονται με τις απαιτήσεις ιχνηλασιμότητας (ανιχνευσιμότητας) που καθορίζονται στον εκτελεστικό κανονισμό (ΕΕ) αριθ. 208/2013 (4), έχουν παραχθεί σε εγκαταστάσεις εγκεκριμένες σύμφωνα με τις απαιτήσεις που ορίζονται στο άρθρο 2 του κανονισμού (ΕΕ) αριθ. 210/2013 της Επιτροπής (5) και πληρούν τα μικροβιολογικά κριτήρια που καθορίζονται στο παράρτημα I του κανονισμού (ΕΚ) αριθ. 2073/2005. Το πιστοποιητικό και, κατά περίπτωση, οι μικροβιολογικές δοκιμές για τα εντεροβακτηριοειδή που αναφέρονται στην παράγραφο 4 του παρόντος άρθρου πρέπει να συντάσσονται στην επίσημη γλώσσα ή γλώσσες της τρίτης χώρας αποστολής και του κράτους μέλους στο οποίο πραγματοποιείται η εξαγωγή στην ΕΕ ή να συνοδεύονται από επικυρωμένη μετάφραση στην εν λόγω γλώσσα ή γλώσσες. Εάν το ζητά το κράτος μέλος προορισμού, τα πιστοποιητικά πρέπει να συνοδεύονται και από επικυρωμένη μετάφραση στην επίσημη γλώσσα ή γλώσσες του εν λόγω κράτους μέλους. Ωστόσο, τα κράτη μέλη μπορούν να δέχονται τη χρήση επίσημης γλώσσας της Ένωσης διαφορετικής από τη δική τους. 2. Το πρωτότυπο του πιστοποιητικού συνοδεύει το φορτίο έως ότου αυτό φθάσει στον προορισμό του που αναγράφεται στο πιστοποιητικό. 3. Σε περίπτωση διαχωρισμού του φορτίου, αντίγραφο του πιστοποιητικού συνοδεύει κάθε μέρος του φορτίου. 4. Ωστόσο, κατά παρέκκλιση από την απαίτηση της παραγράφου 1 να βεβαιώνεται επίσημα ότι οι σπόροι έχουν παραχθεί σύμφωνα με τις διατάξεις του κανονισμού (ΕK) αριθ. 852/2004, και έως την 1η Ιουλίου 2015, τα φορτία σπόρων για την παραγωγή βλαστών τα οποία προορίζονται για εξαγωγή στην Ένωση μπορεί να υποβάλλονται σε μικροβιολογική δοκιμή για εντεροβακτηριοειδή ώστε να επαληθεύονται οι συνθήκες υγιεινής της παραγωγής πριν από την εξαγωγή. Τα αποτελέσματα της εν λόγω μικροβιολογικής δοκιμής δεν υπερβαίνουν τα 1 000 CFU/g. 5. Το πιστοποιητικό και τα αποτελέσματα των εν λόγω δοκιμών, εφόσον αυτές διενεργούνται, παρέχονται από τους υπευθύνους επιχειρήσεων τροφίμων που παράγουν βλαστούς για τους οποίους χρησιμοποιούνται εισαγόμενοι σπόροι, κατόπιν αιτήματος των αρμόδιων αρχών. (4) Εκτελεστικός κανονισμός (ΕΕ) αριθ. 208/2013 της Επιτροπής, της 11ης Μαρτίου 2013, σχετικά με τις απαιτήσεις ανιχνευσιμότητας όσον αφορά τα φύτρα και τους σπόρους που προορίζονται για την παραγωγή φύτρων (ΕΕ L 68 της 12.3.2013, σ. 16)." (5) Κανονισμός (ΕΕ) αριθ. 210/2013 της Επιτροπής, της 11ης Μαρτίου 2013, για την έγκριση των εγκαταστάσεων που παράγουν βλαστούς σύμφωνα με τον κανονισμό (ΕΚ) αριθ. 852/2004 του Ευρωπαϊκού Κοινοβουλίου και του Συμβουλίου (ΕΕ L 68 της 12.3.2013, σ. 24).»." 2) Το άρθρο 4 απαλείφεται. 3) Το υπόδειγμα πιστοποιητικού για την εισαγωγή των βλαστών και των σπόρων που προορίζονται για την παραγωγή βλαστών, το οποίο παρατίθεται στο παράρτημα, αντικαθίσταται από το κείμενο του παραρτήματος του παρόντος κανονισμού. Άρθρο 2 Έναρξη ισχύος Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 25 Ιουνίου 2014.

Classification Labels:
986
703
36
2394

Label Descriptions:
{"986": "Εμπορικές πράξεις", "703": "Εμπορική νομοθεσία", "36": "ΕΜΠΟΡΙΟ", "2394": "ΤΕΛΩΝΕΙΑΚΗ ΝΟΜΟΘΕΣΙΑ"}

EuroVoc IDs (Original): 2442
3605
614
2014
3156

EuroVoc IDs (Expanded): 2442
3605
614
2014
3156

Dataset Source: meu

Split: test